Núna um helgina , 2. - 4. desember , var í annað sinn haldið Bikarmót stúlkna samhliða Bikarsyrpu TR . Fyrirkomulagið var með sama sniði og í Bikarsyrpunni undanfarin tvö ár , þ.e. 5 umferðir tefldar með 30 mín. umhugsunartíma og 30 sek. viðbótartíma fyrir hvern leik . Skákmótið var sett á laggirnar til þess að hvetja stúlkur til aukinnar þátttöku í skákmótum . Stúlkurnar gátu því valið hvort þær vildu taka þátt í opnu Bikarsyrpunni , sem í vetur hefur 7 umferðir , eða taka þátt í stúlknamótinu með 5 umferðum . Þetta fyrirkomulag hefur komið vel út og hefur vakið athygli áhorfenda , því til dæmis höfum við mótshaldarar verið spurðir hvort þetta sé sérstakt átak fyrir stelpur . Það má svara þeirri spurningu játandi , því það að auka fjölda stúlkna í skák , sem og auka þátttöku stúlkna í skákmótum , er eitt af þeim atriðum , sem við í stjórn TR , leggjum áherslu á . Í fyrsta mótinu sem fór fram í byrjun nóvember tóku 5 stúlkur þátt og til viðbótar tóku þrjár TR-stúlkur þátt í Bikarsyrpunni sem fram fór á sama tíma . Í skákmótinu nú um helgina tóku sex stelpur þátt í Bikarmóti stúlkna og tvær TR-stúlkur , þær Freyja Birkisdóttir og Elsa Kristín Arnaldardóttir , tóku þátt í 7. umferða Bikarsyrpunni . Eins og síðast var þetta mjög skemmtilegt og stelpurnar fengu góða reynslu í því að skrifa niður skákirnar og að tefla með mun meiri umhugsunartíma , en sem tíðkast í flestum barna - og unglingamótum . Það sást greinilega í þessu móti að stelpurnar hafa allar öðlast meira öryggi í að skrifa niður skákirnar , án þess að vera of uppteknar af því að skrifa ! En ennþá er takturinn í skákunum dálítið hraður , miðað við langa umhugsunartímann . En það þarf líka að þjálfa það að vera einn / ein með sínum skákhugsunum á meðan skákklukkan tifar ! Það kemur með aukinni taflmennsku í skákmótum ! Þar sem að taflmennskan var frekar hröð , þá hvarf sums staðar dálítið af liði út af skákborðinu , sem hefði annars verið gott að hafa til staðar . Sumt gerðist vegna fljótfærni , en svo á stundum fór allt í loft upp , vegna skyndilegrar fráskákar , eða skyndilegs máts , eða tvöföldunar hróka á d-línunni sem ásamt leppun gerði út um taflið . Svo var greinilegt að í sumum skákum var úrvinnslan mjög góð og leiddi því til öruggs vinnings . Eins og við segjum alltaf : Allt fer þetta í reynslubankann ! Úrslitin urðu sem hér segir : Mótið var mjög jafnt og ekki var hægt með aðstoð tölvu að finna út réttmætan sigurvegara af þeim þremur sem voru efstar og jafnar með 4 vinninga . Því var beitt “ heppnisaðferðinni ” og dregið um sæti . Iðunn hlaut bikar í verðlaun , Soffía Arndís fékk silfurmedalíu og Anna Katarína bronsmedalíu . Það segir dálítið um þá góðu og skemmtilegu stemningu sem ríkir á milli stelpnanna , að þegar verið var að draga um verðlaunin , þá var ekki hægt að sjá á andlitum þeirra , hver þeirra hafði fengið hvaða verðlaun : Allar voru þær glaðar og kátar og brugðu á leik í myndatökunni !